עדות מקומית

סדרות הכלים הקרמיים של אורנה טמיר שסטוביץ, נולדו מתוך אהבה גדולה לאדמה ולנופים המקומיים, תוך שימוש במגוון חומרים המייצגים את הקשר בין המקום לבין היצירה האישית שלה — פיסות חומר, כלים, איים קרמיים המכילים את גידולי השדה. סדרת פרויקט "זרעי מורשת" שיצרה מתפקדות כמיכל עבור רעיונות, כל טוב הארץ,  ומהדהדות את רגע הקטיפה, העקירה מהקרקע והמעבר מן החוץ הטבעי לפנים הביתי. הבחירות בצמחים המוכרים, עשבי התבלין והפירות, נעשו בקפידה ומוצגים בגודלם הטבעי. עבור טמיר שסטוביץ הם מסמנים את הטעם והריח המקומיים — הם הדימוי הגולמי של מה שיהפוך לדיאלוג של קומפוזיציה אותנטית ומפתיעה, בתצורות והופעות שונות.

טמיר שסטוביץ יוצרת את הכלים ברוחב יד. חלקם עומדים על שלוש רגליים, כאילו היו יצורים חיים העומדים בפני עצמם, עשויים בהשראת פסלי חיות מיתיות ונושאות על גבם תוכן שימושי. הדימויים לא צוירו על  אריח, ולא מופיעים כדימוי קטלוגי או מילון צמחי. אנו מוזמנים לחוש אותם על שטח קעור המקנה להם נוכחות מתעתעת על מרקמי זיגוג מתחלפים. לרגע ניתן להרגיש צמיחה מציאותית המרחפת מעל אדמה רטובה או יבשה.

היחס שלה אל החלל, הארכיטקטורה והשימוש באור וצל טבעיים ומקומיים כחלק ממערך התצוגה של הכלים, מעניקים ליצירות מימד אסתטי נוסף הקשור בחוויה הכוללת של שימוש והתבוננות בכלי. טמיר שסטוביץ מושפעת מהאמן והמורה הגדול אצלו למדה, משה שק, ומשתמשת בצורות קדומות עשויות חומר קרמי שרוף כסימני דרך, כלים בעלי פוטנציאל לשימושיות, הכלה, והגשה.

אמנים רבים התנסו באתגר של ציור על כלים וקרמיקה כחלק מפרקטיקת היצירה שלהם, כךהצלחות של ז'אן קוקטו, פרנאן לז'ה או העבודות  הקרמיות של פיקאסו. עבודותיה של טמיר שסטוביץ שולחות מבט ומתכתבות עם היסטוריה עשירה של פרקטיקות אמנותיות ים תיכוניות — שימוש במברשות עבות לצד אוסף של קווי מתאר, רישומים וציור על חומר רטוב.

במהלך רב שנים בו טמיר שסטוביץ אוספת עדויות מקומיות, רובן ים-תיכוניות, נבנה אוצר מילים הבא לידי ביטוי ביצירות החלל הביתי, מהאופן בו היא מארגנת את האובייקטים והאמנות בבית ועד מערך הכלים על שולחן. מלאכת העיצוב שלה יוצרת קומפוזיציות חד-פעמיות, בהן נרקמת מערכת זכרונות ערוכה, מלאה בתשוקה ואסוציאציות תרבותיות, תוך שמירה על רוח פשוטה, רעננה ושורשית. הפרויקטים של טמיר שסטוביץ מצליחים לסמן מקום כציר מרכזי ומהותי, המדגיש את חשיבותה של המקומיות בעשייה הקרמית בישראל.

פרופ' יעל עצמוני, ראש המחלקה לעיצוב קרמי קרמיקה וזכוכית,  האקדמיה בצלאל